b'\n_START_ARTICLE_\nDavid Alroy\n_START_PARAGRAPH_\nDavid Alroy eli Menahem oli 1100-luvulla vaikuttanut juutalaisen messiaanisen liikkeen johtohahmo. Alroyn tarina tunnetaan Benjamin Tudelalaisen kertomuksesta ja h\xc3\xa4n on my\xc3\xb6s fiktiivisen Benjamin Disraelin teoksen Wondrous Tale of Alroy (1839) p\xc3\xa4\xc3\xa4henkil\xc3\xb6.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAlroy syntyi Amadiyan kaupungissa Mosulin kaupungin it\xc3\xa4puolella. H\xc3\xa4nen alkuper\xc3\xa4inen nimens\xc3\xa4 oli Menahem ben Solomon. David nime\xc3\xa4 h\xc3\xa4n alkoi k\xc3\xa4ytt\xc3\xa4\xc3\xa4 julistettuaan itsens\xc3\xa4 juutalaisten kuninkaaksi. Alroyn johtamasta liikkest\xc3\xa4 kertovat historialliset l\xc3\xa4hteet ovat usein ristiriitaisia. Messiaaninen juutalainen liike oli saanut alkunsa mahdollisesti vuoristojuutalaisten keskuudessa Kaukasiassa. Yksi messiaan saapumisen merkkin\xc3\xa4 pidettiin islamin ja kristinuskon kesken\xc3\xa4ist\xc3\xa4 kamppailua ensimm\xc3\xa4isen ristiretken alettua. Ristiretkeen liittyi my\xc3\xb6s juutalaisvastaisia veril\xc3\xb6y\xc3\xb6yj\xc3\xa4. Alroyn Eliaksi julistautunut is\xc3\xa4 johti aikanaan t\xc3\xa4t\xc3\xa4 juutalaista liikett\xc3\xa4. Lopulta Alroy julistettiin messiaaksi. Alroy oli sopiva henkil\xc3\xb6 asemaansa, sill\xc3\xa4 h\xc3\xa4n oli opiskellut Bagdadissa, tunsi niin muslimien tavat kuin juutalaisen mystiikan, mink\xc3\xa4 lis\xc3\xa4ksi h\xc3\xa4nt\xc3\xa4 pidettiin taitavana taikurina. Liikkeen kannattajat alkoivat levitt\xc3\xa4\xc3\xa4 tarinaa saapuneesta messiaasta kehottaen juutalaisia rukoilemaan ja paastoamaan. Liike sai kuitenkin my\xc3\xb6s vastustajia ja lopulta se tukahdutettiin._NEWLINE_Liikken tukahduttamisen j\xc3\xa4lkeen Alroy siirtyi Amadiyaan, joka tuolloin oli t\xc3\xa4rke\xc3\xa4 muslimien tukikohta n\xc3\xa4iden sotaretkill\xc3\xa4 Edessaa (nyk. \xc5\x9eanl\xc4\xb1urfa) vastaan. Alroy suunnitteli linnoitetun kaupungin valtaamista kannattaineen, joita kutsuttiin Amadiyaan Persiasta, Mosulista ja Azerbaid\xc5\xbeanista. Saapujia neuvottiin tulemaan piilotettuen aseiden kanssa odottamaan lis\xc3\xa4neuvoja. H\xc3\xa4nt\xc3\xa4 tukivat my\xc3\xb6s paikaa samaan tapaan tavoitelleet jesidit. Alroyn kyvyist\xc3\xa4 levitettiin huhuja, joiden mukaan h\xc3\xa4n oli esimerkiksi seld\xc5\xbeukkisulttaanin vankina ollessaan k\xc3\xa4ytt\xc3\xa4nyt taikuutta pakoon p\xc3\xa4\xc3\xa4st\xc3\xa4kseen. Taikauskoisiin paikallisiin t\xc3\xa4llaiset tarinat tekiv\xc3\xa4t vaikutuksen. Ennen suunnitelmien toteutumista Alroy murhattiin. Tarinan mukaan murhasta oli vastuussa h\xc3\xa4nen viranomaisten lahjoma appinsa. _NEWLINE_Alroyn tarina tunnetaan Benjamin Tudelalaisen kertomuksesta. Benjamin mukaan Alroy kuoli vuoden 1160 paikkeilla, mutta on todenn\xc3\xa4k\xc3\xb6ist\xc3\xa4 ett\xc3\xa4 Alroy oli kuollut jo aikaisemmin. Alroyilla oli kannattajia viel\xc3\xa4 h\xc3\xa4nen kuolmansa j\xc3\xa4lkeen. Azerbaid\xc5\xbeanissa heid\xc3\xa4t tunnettiin menahemiitteina. Yhdistyneen kuningaskunnan p\xc3\xa4\xc3\xa4ministeri Benjamin Disraeli julkaisi vuonna 1839 Alroysta kertovan fiktiivisen teoksen Wondrous Tale of Alroy.'